กรณ์ ส่งสัญญาณดอกเบี้ยขึ้น
รมว.คลัง ส่งสัญญาณดอกเบี้ยขึ้น หลังการเมืองสงบ เศรษฐกิจฟื้นตัว
26 มี.ค. 2553

รมว.คลัง ส่งสัญญาณดอกเบี้ยขึ้น หลังการเมืองสงบ เศรษฐกิจฟื้นตัว 
นายกรณ์ จาติกวณิช รมว.คลัง เปิดเผยว่า เมื่อภาวะเศรษฐกิจดีขึ้น สถานการณ์ทางการเมืองสงบก็จะนำไปสู่การปรับดอกเบี้ย แต่จะเมื่อไรนั้นต้องขึ้นอยู่ที่การตัดสินใจของธนาคารแห่งประเทศไทย หรือ ธปท. ซึ่งเป็นผู้ดูแลนโยบายการเงินของประเทศ  อย่างไรก็ตามเชื่อว่าหากมีการปรับขึ้นดอกเบี้ยหลังจากนี้ จะไม่กระทบต่อผู้ประกอบการหรือสภาพคล่องมากนัก เนื่องจากอัตราดอกเบี้ยขณะนี้อยู่ในระดับต่ำ จึงยังสามารถบริหารจัดการได้ 
นายกรณ์ กล่าวอีกว่า ปัจจัยที่มีผลให้มีการปรับขึ้นดอกเบี้ยได้ต้องดูจาก การขยายตัวของเศรษฐกิจว่าฟื้นหรือยัง , แนวโน้มเงินเฟ้อที่ปรับตัวสูงขึ้น การไหลเข้าของเงินทุน เพราะเมื่อดอกเบี้ยมีการปรับตัวสูงกว่าประเทศอื่น จะส่งผลให้มีเงินไหลเข้า ซึ่งต้องไปดูต่อว่าจะมีผลกระทบต่ออัตราแลกเปลี่ยนอย่างไร ซึ่งที่ผ่านได้รับการายงานจาก ธปท. ว่า มีเงินไหลเข้าสูงซึ่งผ่านมาทางตลาดทุน และตลาดหลักทรัพย์มากพอควร แต่ก็ถือว่าไม่ผิดปกติ เพราะเป็นการไหลเข้าของเงินทุนเข้ามสู่หลายประเทศในภูมิภาคเอเซีย โดยเฉพาะไทยเป็นประเทศที่ได้รับความสนใจเป็นพิเศษ แต่เมื่อหักลบกับยอดเงินทุนไหลออกในช่วง 4 เดือนก่อนสิ้นปี 2552 ก็ถือว่ายอดเงินไหลเข้าไม่ได้เพิ่มขึ้นมากนัด 
" ต้องยอมรับว่าเงินที่ไหลเข้ามาลงทุนในตลาดหลักทรัพย์เป็นเงินที่เข้ามาเก็งกำไรอยู่แล้ว แต่ไม่ถือว่าเป็นเงินร้อน เพราะเท่าที่ดูสถาบันที่เข้ามาลงทุนเป็นนักลงทุนที่เข้ามาถือหุ้นยาวพอสมควร ทั้งนี้หากเกิดการเปลี่ยนแปลงเช่นสถานการณ์การเมืองไม่สงบ ก็มีสิทธิที่เงินจะไหลออกได้ " นายกรณ์กล่าว 
ทั้งนี้เห็นว่า เรื่องของอัตราแลกเปลี่ยนค่าเงินบาทของไทย ยังไม่เสียเปรียบในด้านการแข่งขันเมื่อเทียบกับประเทศเพื่อนบ้าน โดยเฉพาะมาเลเซีย และอินโดนีเซีย ที่ค่าเงินยังแข็งค่าขึ้นเมื่อเทียบกับประเทศอื่น